۱۴۴۶-۱۱-۳ تاریخ نشر شوی خبرونه بامیان ‏بشرپالنه: د ‎#بامیانو یخه شپه، خو د سرې میاشتې توده مهربانی! په داسې یوه نړۍ کې چې ناورینونه خلک له هر لوری ګواښی، بیا هم بشرپالنه ژوندۍ پاتې ده. دا ځل د بامیانو ولایت په زړه کې، یوې له اوره زیانمنه شوې کورنۍ د مرستې توده مهربانی تجربه کړه. دا مرسته چې د ‎#افغانی_سرې_میاشتې له مهربانو کارکوونکو په لاس ورکړل شوه، یوازې مادی ارزښت نه درلود، بلکې د امید یو ښکلی پیغام هم ورسره وو. یو بې سرپرسته کونډه، چې له خپلو پنځو یتیمو ماشومانو سره د اژدر په سیمه کې ژوند کوی، څو ورځې وړاندې د خپل ژوند تر ټولو سخته شپه ولیده. کور یې اور واخیست، او هر څه یې د سترګو پر وړاندې وسوځېدل. هغه شپه یې بې کوره، بې بسترې او بې وسایلو تېره کړه. ماشومان یې د یخې شپې له ویری سره یو ځای یو بل ته نغښتی وو. خو دا دردونکې شېبې د ډېر وخت لپاره پاتې نه شوې. د ۱۴۴۶ هـ.ق کال د ذو القعدې میاشتې په دویمه نېټه، چې د ۱۴۰۴ هـ.ش کال د غویی له ۱۰ مې سره سمون لری، د افغانی سرې میاشتې د بامیانو ولایت نماینده‌ګۍ ژر اقدام وکړ او له دې اور ځپلې کورنۍ سره یې د غیرخوراکی توکو مرسته وکړه. په دې مرسته کې شپږ کمپلې، دوه د اوبو بوشکې، دوه ترپالونه او یو د اشپزخانې وسایلو سېټ شامل وو. یاد توکی که څه هم په اندازه کې ډېر نه ښکاری، خو د یادې بې سرپرسته کورنۍ لپاره یې د ژوند یو نوی فصل پرانیست. دې مرستې هغوی ته دا احساس ورکړ چې یوازې نه دی، او بشرپالنه لا هم ژوندۍ ده. د یتیمانو مور وایی: موږ فکر کاوه چې هر څه مو له لاسه ورکړی، خو دې مرستې زموږ امیدونه بیا ځلې تازه کړل. د افغانی سرې میاشتې دغه اقدام نه یوازې یو بشری مسئولیت ترسره کړ، بلکې د ټولنې لپاره د یووالی، ملاتړ او همدردۍ یو ښکلې بېلګه هم وګرځېده. دا ډول ګامونه کولای شی د یو روښانه راتلونکی بنسټ کېږدی، داسې راتلونکی چې هر بې‌وزله او مصیبت‌زده انسان پوهوی چې سره میاشت ورسره ولاړه ده. هرات #هرات ولایت کې ١٤٥٠٢ تنه ناروغانو ته روغتیایی خدمات وړاندې شوی! د ‎#افغانی_سرې_میاشتې روغتیاپالانو د هرات ولایت په بېلابېلو سیمو کې د تېرو ۳۰ ورځو په اوږدو کې ٣٧٦٤ تنو ناروغانو ته د کتنې او اړتیا وړ درملو د ورکړې ترڅنګ ٤٠٢ تنو ټپیانو ته د پانسمان، ١٠٤٩ مېرمنو او ماشومانو ته د بېلا بېلو ناروغیو د مخنیوی او واکسینونو د تطبیق، ٥٩٠٢ کسانو ته د روغتیا ساتنې په تړاو اړینې مشورې، ٨٧٠ مېرمنو ته د ولادت برخه کې د خدماتو سربېره د ٢١١٠ ماشومانو کتنه کړې او په خوارځواکۍ اخته ماشومانو ته یې د خوارځواکۍ اړوند خوراکی توکی هم ورکړی، د دې ترڅنګ ٤٠٥ مېرمنو ته یې د کورنۍ د تنظیم برخه کې لازمې مشورې هم ورکړې دی. ================================ ارائه خدمات صحی برای ۱۴۵۰۲ تن مریض در ولایت #هرات! #هلال_احمر_افغانی از طریق داکتران صحی خویش طی ۳۰ روز گذشته، در مناطق مختلف ولایت هرات برای ۳۷۶۴ تن مریض پس از معاینه ادویه مورد نیاز فراهم نموده‌ اند. همچنین، ۴۰۲ زخمی پانسمان، برای ۱۰۴۹ زن و کودک جهت جلوگیری از بیماری های مختلف واکسین تطبیق و برای ۵۹۰۲ تن در مورد حفظ الصحه مشوره های لازم ارائه نموده اند. نیز برای ۸۷۰ زن خدمات نسایی ولادی و همچنان از ۲۱۱۰ کودک معاینه به عمل آمده و برای کودکانی که مبتلا به سوء تغذی بودند مواد غذایی مخصوص فراهم شده و برای ۴۰۵ زن در مورد تنظیم امور خانوادگی مشوره لازم ارائه نموده است. مرکزی ریاست ‏سرپرست عمومی رئیس په افغانستان کې د ‎#نړیوال_فدراسیون له مسئول سره وکتل! د ‎#افغانی_سرې_میاشتې سرپرست عمومی رئیس ښاغلی شیخ‌ الحدیث شهاب‌ الدین دلاور نن پنجشنبه د ذوالقعدې میاشتې پر ۳ مه، د دې خیریه ملی ټولنې په مرکزی دفتر کې په ‎#افغانستان کې د نړیوال فدراسیون له سرپرست مسئول ښاغلی احمد سلیمان سره د راستنېدونکو کډوالو د ملاتړ او بشری مرستو د جلب په موخه ناسته وکړه. ناسته کې سرپرست عمومی رئیس د راستنو شویو کډوالو کورنیو د اقتصادی ستونزو او مشکلاتو په هکله تفصیلی معلومات وړاندې کړل او د هغوی د لاسنیوی برخه کې یې د اړینو او بېړنیو مرستو چمتو کولو غوښتنه وکړه. دا راز ښاغلی دلاور د تورخم او سپین بولدک په لنډمهاله پنډغالو کې راستنو شویو کډوالو کورنیو ته د تشنابونو او نورو اړتیاوو پر برابرولو هم ټینګار وکړ. ورپسې په افغانستان کې د نړیوال فدراسیون سرپرست مسؤل د راستنېدونکو کورنیو د ملاتړ لپاره تر راتلونکو ۲ کلنو پورې د ۲۰ میلیونه امریکایی ډالرو د مرستې برابرولو ترڅنګ د بې سرپرسته مېرمنو د ځان بسیاینې په موخه د لازمو مرستو د چمتو کولو ډاډ وړاندې کړ او د مرستو د پراختیا ژمنه یې وکړه. مرکزی مرستون ‏پر ۸۱ سوالګرو کورنیو درې سوه اووه اویا زره افغانۍ مرسته ووېشل شوه! نن پنجشنبه د ذوالقعدې میاشتې پر ۳ مه، د ‎#افغانی_سرې_میاشتې مرکزی مرستون کې د ‎#کابل ښار بېلابېلو ولسوالیو او ناحیو پر ۸۱ مستحقو پېژندل شویو کورنیو په ټولیز ډول ۳۷۷،۰۰۰ افغانۍ نغدی مرسته؛ د دې خیریه ملی ټولنې د سرپرست سکرتر جنرال ښاغلی مولوی روح الله عبدالسلام په شتون کې ووېشل شوه. د یادې نغدی مرستې د وېش پر مهال سرپرست سکرتر جنرال په خپلو خبرو کې وویل: " دغه نغدی مرسته پر هغو بې سرپرسته مېرمنو او سوالگرو کورنیو وېشل کېږی، چې له وړاندې مستحقې پېژندل شوې وې او د کار کولو څوک یې نه لرل." دا راز ښاغلی عبدالسلام زیاته کړه، افغانی سرې میاشتې تل بې سرپرسته مېرمنو، ماشومانو او مستحقو وګړو ته په بشپړ شفافیت، عدالت او روڼتیا مرستې رسولی او دې برخه کې خپلو هڅو ته دوام ورکوی. د یادونې وړ ده چې په یاده مرسته کې د ډېرو غړو لرونکې کورنۍ ته ۵۰۰۰ افغانۍ، منځنی نفوس لرونکې کورنۍ ته ۴۰۰۰ افغانۍ او د کمو غړو لرونکې هرې کورنۍ ته ۲۰۰۰ افغانۍ ورکړل شوې.